พนมเปญลูบคมตลาดทุน
วันนี้ไม่มีเรื่องหุ้นจะเขียนเท่าไหร่
2 ก.พ. 2559

ธนะชัย ณ นคร
 
วันนี้ไม่มีเรื่องหุ้นจะเขียนเท่าไหร่
เท่าที่คุยกับนักวิเคราะห์ ต่างมองว่า ช่วงนี้คงผันผวน เพราะปัจจัยบวกกับลบกำลังฟัดกันอยู่
ใครมีน้ำหนักมากกว่ากัน ก็เป็นฝ่ายชนะ
คำแนะนำคือ เก็งกำไรหุ้นที่คาดว่า กำไรไตรมาส 4/58 จะออกมาเจ๋ง และอัตราผลตอบแทนเงินปันผลเร้าใจ ส่วนใหญ่อยู่ในกลุ่มสื่อสาร เช่น ADVANC และ INTUCH
มาเข้าเรื่อง “พนมเปญ” กัน
ปลายสัปดาห์ที่ผ่านมา มีโอกาสเดินทางไปกรุงพนมเปญ กัมพูชา กับบริษัท เมืองไทยประกันชีวิต จำกัด(มหาชน)
เพราะล่าสุด เป็นอีกกิจการของคนไทยที่จะเข้าไปลงทุนที่กัมพูชา
ก่อนหน้านี้ก็มีธุรกิจคนไทย บริษัทจดทะเบียนหลายแห่งเข้าไปลงทุนอยู่ก่อนแล้ว เช่น กรุ๊ปลีส หรือ GL และสดๆร้อนๆ คือแบงก์กรุงศรี หรือ BAY ที่เข้าไปซื้อกิจการไมโครไฟแนนซ์ขนาดใหญ่
ปัจจุบัน กัมพูชา มีประชากรอยู่ราวๆ 15 ล้านคน
เฉพาะในตัวกรุงพนมเปญ มีอยู่กว่า 3 ล้านคน
หากเทียบกับกรุงเทพฯแล้ว ก็ยังห่างอีกหลายเท่าตัวเลยล่ะ
ประเด็นที่น่าสนใจคือ ผมเดินทางไปพนมเปญครั้งนี้ เป็นอีกครั้งในรอบเกือบ 3 ปี
อาคารสูงต่างๆ คอนโดมิเนียม ผุดขึ้นมาจำนวนมาก และกัมพูชาเปิดช่องให้ชาวต่างชาติสามารถซื้อคอนโดฯ ได้ ทำให้ขายดีมากๆ
ห้างของอิออนฯ เมื่อเกือบ 3 ปีกำลังก่อสร้างอยู่
มาวันนี้ เป็นห้างขนาดใหญ่ใจกลางพนมเปญ มีโรงภาพยนตร์ของค่ายเมเจอร์เข้าไปลงทุน ทันสมัยมาก และได้รับความสนใจจากคนในพนมเปญที่ดี
หลังสิ้นสุดสงครามกลางเมือง….
คนกัมพูชาพยายามเลี่ยงที่จะสร้างความขัดแย้งกันเองภายในประเทศ เพราะไม่อยากเผชิญกับความเจ็บปวดอีก
ฉะนั้น หลายๆ เรื่องเขาก็จะไม่อยากเก็บมาคิด มาจดจำ และเดินหน้าทำมาหากินกันไป
รัฐบาลกัมพูชา มีนโยบายเปิดกว้างสำหรับการลงทุน
นักลงทุนต่างชาติจะเข้ามาลงทุนธุรกิจอะไรก็ได้ รัฐบาลเขาเปิดกว้างหมด
และนั่นทำให้ธุรกิจอย่างคอนโดมิเนียม เริ่มเติบโตก่อน เพราะมีชาวต่างชาติเข้าไปซื้อๆไว้เป็นเจ้าของจำนวนมาก รวมถึงนักธุรกิจจากประเทศไทยด้วย
ก่อนหน้านี้ ใครหลายคนอาจมองว่า คนกัมพูชาใช้รถยนต์มือสอง
ทว่าตอนนี้ไม่ใช่แล้วนะ
รถหรูๆ ราคาแพงๆ เช่น โรลส์รอยซ์ จากเดิมมีอยู่เพียง 50-60 คัน
ตอนนี้จะทะลุใกล้กว่า 2,000 คันแล้ว
คนรวยส่วนใหญ่ที่พนมเปญจะซื้อของด้วยเงินสดครับ
ส่วนคนมีเงินน้อย ก็จะพึ่งไฟแนนซ์ เช่น อิออนฯ ที่เข้าไปลงทุนในกัมพูชามานานหลายปีแล้ว
รวมถึงไฟแนนซ์อื่นๆ เช่น จากประเทศไทย ก็ได้รับความสนใจเช่นกัน
และนั่นน่าจะเป็นเหตุผลที่ว่า ทำไมสถาบันการเงินจากประเทศไทย เริ่มทยอยเข้าไปยังประเทศกัมพูชา เพราะคนที่นั่นเริ่มมีกำลังซื้อ หรือจับจ่ายใช้สอยมากขึ้น
ระบบสาธารณูปโภคหลายๆ อย่าง อยู่ระหว่างการก่อสร้าง เช่น ถนนต่างๆ หรือเส้นเชื่อมระหว่าง พนมเปญและเสียมราฐ อีก 3-4 เดือนก็จะเสร็จแล้ว จากเดิมใช้เวลาเดินทาง 6-7 ชั่วโมง ก็ลงมาเหลือ 4 ชั่วโมง
ไฟฟ้าที่นี่ไม่เคยดับนะ
ล่าสุด ข่าวว่า รัสเซียจะเข้ามาช่วยเหลือกัมพูชาสร้างโรงไฟฟ้านิวเคลียร์ด้วย
หากมีไฟฟ้าแบบนี้ อุตสาหกรรมขนาดใหญ่ก็คงจะทยอยตามมา
โรงแรมระดับ 4-5 ดาว หรูๆ เกิดขึ้นหลายแห่งในพนมเปญ(ไม่นับที่เสียมราฐ)
ส่วนตัวผมว่า คนกัมพูชา ก็คล้ายๆ กับคนเวียดนาม และเมียนมา
นั่นคือ หลังสิ้นสุดสงครามภายในประเทศ พวกเขาต่างพยายามทำมาหากิน และไม่กลับไปคุยเรื่องที่ผ่านมาให้มันยิ่งช้ำเข้าไปอีก
ผมมีเพื่อนเป็นสื่อมวลชนเวียดนามหลายคน เขาบอกว่า หากมอเตอร์ไซค์ที่นี่เกี่ยวกันล้ม และไม่มีใครเจ็บหรือเสียหายอะไรกันมาก ต่างฝ่ายจะแยกย้ายกันไป เพราะไม่อยากเสียเวลาทำมาหากิน
เช่นเดียวกับที่เมียนมา ที่ผ่านความเจ็บปวดมา และไม่อยากกลับไปเผชิญอีก
แม้วันนี้ ขนาดเศรษฐกิจของกัมพูชาจะยังห่างจากประเทศไทยมาก
แต่นักธุรกิจหลายคนต่างมองเหมือนกัน
กัมพูชาวันนี้ เป็นอีกประเทศที่น่าสนใจลงทุน